## Cymeriadau’r Testament Newydd

## 14 Thomas yr Amheuwr.

**Gweddi**

Wrth gofio’r elfen o amheuaeth mewn wythnos ym mywyd Thomas, dyro i ni fedru ddarganfod y gobaith y byddi di’n drech na phob amheuaeth ynom, ac sydd yn rhan o fywydau cynnifer yn ein cymunedau heddiw. Boed i bawb sy’n amau, glywed y gwahoddiad i ymestyn allan at Grist a darganfod ffydd. Amen.

**Darllen:**  Ioan 11:16; Ioan 14: 20; Ioan 20: 24-29.

**Cyflwyniad**

Ystyr enw Thomas yw bod yn efaill, er nid oes enwi’r brawd. Ar wahan i’w nodi fel un o ddisgyblion Iesu ac yn dod o ardal Galilea, dim ond tri cyfeiriad arall sydd ato yn yr efengylau. Ar ddiwedd yr adroddiad am atgyfodiad Lasarus, dywedodd Thomas y byddai’n barod i farw gyda Iesu pe bai raid; ac yn yr hanes am Iesu’n paratoi’r disgyblion am fywyd ar ôl ei farw ef ei hun, Thomas sy’n ymateb i osodiad Iesu “a chwi a wyddoch y ffordd lle rwyf i yn mynd...” drwy ddweud “Arglwydd ni wyddom i ble rwyt ti’n mynd. Sut gallwn ni wybod y ffordd?”. Ef yw’r disgybl nad oedd yn bresennol y tro cyntaf i’r Iesu fod gyda’i ddisgyblion yn yr ystafedd glöedig ddydd yr Atgyfodiad a gwrthododd gredu nes iddo ef “weld ôl yr hoelion, a rhoi ei fys lle bu’r hoelion a’i law yn ystylys Iesu”.

Yn y cyntaf o’r tri cyfeiriad ato yn Efengyl Ioan, mae’n hyderus ei anian (11:16), tra yn yr ail gyfeiriad mae’n dangos mesur o ansicrwydd drwy ofyn sut y gall ef wybod y ffordd” {Ioan 14). Erbyn Ioan 20, sef hanes yr ymddangosiad wythnos wedi dydd yr Atgyfodiad, ceir portread ohono fel un sydd wedi ymbellhau o gwmni’r disgyblion eraill ac angen tystiolaeth weledol. Dim ond wrth weld y clwyfau drosto’i hun y llwyddodd i wneud ei gyffes. Honnir iddo gael ei ferthyru ar Fynydd St Thomas ger tref Chennai yn Ne India yn 72AD. Enw arall ar y dref hon yw Madras -canolfan dysg a diwylliant bwysig yn y dalaith. Cafodd fyw am ddeugain mlynedd yn tystio i’w “Arglwydd a’i Dduw”, cyn wynebu’r merthyrdod terfynol.

**Myfyrdod**

Wrth i Ioan enwi Thomas deirgwaith, rhydd i’r darllenwyr cyntaf ddarlun o un a ddangosodd frwdfrydedd arbennig i wynebu marwolaeth yng nghwmni Iesu, ond a ddangosodd ansicrwydd yn ddiweddarach ar y daith. Stori nid anhebyg i Pedr yn gwadu Iesu. Eto, daeth Thomas yn un o genhadon ymroddedig yr Eglwys Fore gan fyw am ddeng mlynedd ar hugain fel arweinydd ac apostol mewn ardal cyn belled a De India. Digon posibl y byddai amryw o blith yr ail genhedlaeth o Gristnogion a fyddai wedi cael braw ar ôl gweld Jerwsalem yn syrthio (70 OC) a dechrau erledigaeth yr eglwys. Wrth i Ioan rannu brasluniau o Thomas, byddai wedi calonogi’r amheuwyr yn yr eglwys yn 90 OC gan bwysleisio bod “gwynfyd i’r sawl a gredodd heb iddynt weld”. Roedd Thomas yn enghraifft o amheuwr a gafodd dröedigaeth arall.

Bydd amheuwyr ym mhob cyfnod a chymuned a’r unig ateb iddynt hwy yw edrych ar glwyfau Iesu a sylweddoli fod yr hwn a laddwyd ac a gladdwyd, eto’n fyw. Nid rhith oedd hanes Iesu ond gwirionedd, ac mae mor wir a pherthnasol nawr ag erioed. Bydd gwahoddiad Iesu i bawb ohonom, i estyn bys a llaw, a chael ein herio i gredu neu wrthod credu, i ddilyn neu gefnu. Byddwn yn gyfarwydd gyda llawer o ffrindiau a chydnabod sy’n amheuwyr ac eraill sy’n anghredinwyr. Y cyfan y gallwn ei wneud yw rhannu’n profiadau personol ni a’u hannog yn weddïgar i fentro drwy wahodd Iesu i’w bywyd. “Mi roeddwn gynt yn ddall, ond nawr rwy’n gweld” yw profiad llawer ohonom, a hynny drwy ras Duw yn unig. Maddeuwyd i Thomos am gadw draw, a chafodd ei groesawu yn ôl i’r gymuned. Boed i’r amheuwyr heddiw deimlo yr un croeso wrth ail-ystyried eu hymateb i’r hwn sy’n ein gwahodd i edrych ar y clwyfau. Her pob eglwys yw darganfod llwyfan i sgwrsio gyda’r sawl sydd eto i gredu neu sydd wedi colli ffydd, a gwrando yn dêg ar eu profiad.

**Gweddi**

Diolch i ti Nefol Dad am dy amynedd yn dy ymwneud â ni. Byddwn yn gosod amodau i’n credu weithiau fel pe byddem yn gosod telerau hunanol. Maddau i ni ein hagweddau rhyfedd. Diolch am glywed rhan o hanes Thomas, ac am ei deyrngarwch i ti am ddeugain mlynedd wedi’r Pasg cyntaf. Helpa ni i fod yn dystion mor ymroddedig ag ef, ac yntau yn byw mewn cyfnod mor heriol. Amen.

Trafod ac ymateb:

Pam y credwch bod Ioan wedi rhoi inni frasluniau o Thomas fel un oedd wedi dangos ansicrwydd wrth ddilyn Iesu?

A oes raid wrth gred gadarn a diysgog er mwyn bod ymhlith ei ddisgyblion?

Beth yw ffydd? (gweler Hebreaid 11:1)

A oes cysur inni bod hyd yn oed y Methodistiaid cynnar yn son am frwydro yn erbyn anghrediniaeth ac amheuon? Gweler emyn Dafydd William: ‘Anghrediniaeth, gad fi’n llonydd...’ (Caneuon Ffydd 729)